Do potpunog oporavka od moždanog udara blokiranjem spoja Nogo-A
Kod eksperimentalnih životinja motorika se potpuno povratila čak i kada je liječenje počelo znatno nakon udara
Tijekom moždanog udara – poput onoga koji je nedavno pogodio izraelskog premijera Ariela Sharona -, stanice mozga odumiru zbog nedostatka kisika. No, znanstvenici koji istražuju mozak možda su otkrili način na koji bi se takve stanice ponovno razvile. Uz liječenje i rehabilitaciju, osobe koje su preživjele moždani udar ponekad uspiju ponovno ovladati govorom i kretanjem. No, istraživanje, koje vodi ekipa znanstvenika na čelu s neurološkinjom Wendy Kartje, moglo bi rezultirati potpunim oporavkom od moždanog udara. Znanstvenici su spriječili spoj Nogo-A da se veže uz živčane stanice u mozgu štakora, oštećenih moždanim udarom, što je tim stanicama omogućilo da stvore nove veze i obnove ranije izgubljenu motoriku noge. "Ova terapija donosi vrlo dobar funkcionalni oporavak," kaže doktorica Kartje. Kao što izvješćuju u članku u časopisu "Journal of Cerebral Blood Flow and Metabolism", znanstvenici su uvježbali ostarjele štakore da izvode vrlo vješte radnje, poput uspinjanja ljestvama da bi doprli do male rupe u kojoj se nalazi hrana. No, inducirani moždani udar ostavio ih je s paralizom šapica jedne strane. Kada su liječeni blokatorima spoja Nogo-A vratila im se motorika šapica, čak i kada bi liječenje počelo i do tjedan dana nakon moždanog udara. To znači da ni kod ljudi liječenje ne bi trebalo odmah započeti. "Kod ljudi, liječenje bi moglo biti učinkovito čak i dosta nakon udara," kaže doktorica Kartje. Možda čak i nekoliko mjeseci nakon moždanog udara. No, doktorica Kartje kaže da nas od testiranja spoja Nogo-A kod ljudi dijeli još dosta godina.